## Emergències recomana evitar desplaçaments i activitats a l’aire lliure davant de l’episodi de pluges i tempestes

*** S’ha mantingut una reunió de coordinació amb tots els organismes i les institucions competents
* El Centre de Coordinació d’Emergències emet un nou avís especial als municipis perquè extremen les precaucions**

El conseller d’Emergències i Interior, Juan Carlos Valderrama, ha presidit, este dissabte, en el Centre de Coordinació d’Emergències de la Generalitat, una reunió de coordinació amb tots els organismes i les institucions competents en matèria d’emergències i de seguretat per a fer seguiment i adoptar les mesures necessàries davant de l’episodi de pluges intenses i tempestes en la Comunitat Valenciana.

El Centre de Coordinació d’Emergències té actualment actives les alertes següents: alerta per pluges nivell taronja en tota la província de València; alerta per tempestes nivell taronja en tot el litoral de València; alerta per pluges nivell groc a tot Castelló i Alacant; alerta per tempestes nivell groc en l’interior de València i en les províncies de Castelló i Alacant.

L’hora prevista de començament de l’episodi meteorològic, segons la predicció de l’Agència Estatal de Meteorologia (AEMET), és les 00:00 hores de demà, 14 de desembre. Al respecte, el conseller d’Emergències i Interior ha explicat que “és un avís taronja per acumulats, per pluja acumulada en 12 hores, que pot superar fins i tot els 170 litres per metre quadrat”. Per este motiu, Valderrama ha recalcat que “podríem estar també en un avís roig en qualsevol moment, perquè és a partir dels 180 litres per metre quadrat”, i ha afegit que “els acumulats poden produir que s’òmpliguen ràpidament els llits i els barrancs, amb la qual cosa hem d’estar atents en tot moment a estes situacions”.

El titular d’Emergències i Interior ha informat que s’ha produït “un reforç dels dispositius essencials dels consocis provincials de bombers, els servicis de prevenció, extinció d’incendis i salvament (SPEIS) i també l’1·1·2 davant de la possibilitat que puga haver-hi pluges acumulades, com he comentat, d’importància”.

El conseller ha concretat que “la recomanació és que reduïsquen la mobilitat i que només facen els desplaçaments que siguen essencials”, i que “tampoc creuen barrancs i llits, encara que no hi haja aigua en eixe moment”. A més, segons ha explicat Juan Carlos Valderrama, cal tindre especial precaució “amb les activitats a l’aire lliure i també amb les instal·lacions portàtils”.

Per este motiu, el Centre de Coordinació d’Emergències ha emés hui un nou avís especial en el qual s’insta els municipis en els quals se celebren activitats a l’aire lliure durant els dies que dure l’episodi al fet que es prenguen mesures de prevenció i protecció respecte a activitats especialment vulnerables davant d’esta mena de fenòmens, com ara fires de Nadal, activitats esportives, esdeveniments culturals o qualsevol altre esdeveniment amb elements desmuntables o provisionals.

Valderrama també ha destacat la importància d’“estar especialment vigilants a la zona zero de la dana”, a causa de la presència de “màquines que estan actuant en barrancs i llits”. En este sentit, el conseller ha explicat que “s’ha transmés un avís especial perquè es retire qualsevol maquinària que puga estar afectada”.

Finalment, Valderrama ha recomanat a la ciutadania informar-se a través dels mitjans oficials, com la web de l’1·1·2, www.112cv.gva.es; la xarxa X @gva112 o a través de l’app GVA 112 Avisos (disponible en Google Play i App Store). Des dels municipis poden accedir a la ‘Guia de recomanacions als ajuntaments per a la presa de decisions preventives davant de fenòmens meteorològics adversos’ a través de l’enllaç següent: <https://www.112cv.gva.es/documents/163565706/163566523/guiarecomendacionesfma_cas.pdf/001008b1-2d70-af67-1ae5-5bf41f1727c6?t=1756380910004>

Fecha: 13/12/2025